"Voitontavoittelusta ei jää mitään epäilystä, vaan tämä on ihan kiistatonta ja ääneen sanottua toimintaa", MTK luonnehtii opasta.

Kari Salonen

Vantaalainen Saraksen tila lunastetaan Vantaalle maanomistajan vastustuksesta huolimatta.

Ympäristöministeriö, Kuntaliitto ja kuusi kaupunkia kehottavat julkaisussaan Maapoliittiset toimintatavat ja kuntatalous – tietoa kuntapäättäjille -oppaassa käyttämään rohkeasti pakkolunastusta keinona ansaita kunnalle rahaa vapaaehtoisten maanhankintasopimusten sijaan.

Omaisuudensuojaperiaatteen mukaan pakkolunastuksia ei saa tehdä ansaintamielessä. MTK:n lakimies Leena Kristeri toteaa kuitenkin, että oppaassa lasketaan ja kerrotaan selvästi, miten paljon kunnat pystyvät keräämään voittoa pakkolunastuksilla.

"Opas on suorastaan pöyristyttävä, sillä poljetaan maanomistajan oikeudet suohon", MTK:n puheenjohtaja Juha Marttila harmittelee.

Opas on tehty vuonna 2009 ja siinä on esimerkkejä useiden kuntien todellisista maan hankintatapauksista.

Marttila arvostelee rankasti lakia, joka sallii pakkolunastukset. Kaupungit saavat käyttää halpaa yksityismaiden pakkolunastusta ansaintatarkoituksessa vastoin Euroopan ihmisoikeustuomioistuimen ratkaisuja.

Oppaan esimerkissä Järvenpään Lepolan omakoti-, rivitalo- ja pienkerrostaloalueen 23 hehtaarin raakamaan hankintamenot maksavat kunnalle 0,9 miljoonaa euroa lunastuksessa.

Kunta saa tontinmyyntituloa 46 200 kerrosneliömetristä 14,8 miljoonaa euroa eli kaava tuo nettotuloa kunnalle noin 14 miljoonaa.

Jos puolet alueen arvonnoususta olisi ohjattu maanomistajalle maankäyttösopimuksella, kunnalta jäisi saamatta noin puolet myyntitulosta eli 7 miljoonaa euroa.

Eli Järvenpää tienasi yhden alueen pakkolunastuksesta 7 miljoonaa euroa verrattuna siihen, että olisi tehnyt maankäyttösopimuksen.

Vantaalla Saraksen maatilan perikunnan edustaja Lauri Seppänen pitää viime viikolla tehtyä tilan pakkolunastuspäätöstä sosialismina. "Kyse on selvästi siitä, että Vantaa saa 10–20-kertaisen voiton pakkolunastamalla maat."

Otsikkoa päivitetty 20.11. klo 11.23: Lisätty otsikkoon Kuntaliitto.

Kuvakaappaus oppaasta / Kuvitus: MT

Ympäristöminisiteriön ja Kuntaliiton julkaisussa opastetaan kuntia käyttämään maanhankinnassa mieluummin lunastuksia kuin sopimuksia maanomistajien kanssa.